Ӧбӧсьлӧн дивуйтчӧм
(висьт)

	Ӧтчыд, кор на сар Николай Вторый Рассеяӧн веськӧдлӧма, гортас, Слӧбӧда сиктӧ, служитӧм бӧрын воӧма Савӧй Ӧбӧсь. Дас нёль вося рекруталӧм абу кольӧма прӧста. Пашкыр бантоша да уска морт кужлӧма на и сёрнитан этш кутны, и рочӧн «гудрасьны». Дерт, тшапитчӧма на и ной турунвиж рӧма камзолӧн да кузь чӧръя сапӧгъясӧн. Но, со вежалун шойччӧм мысти айыс пуксьӧдіс орччӧн пельк вӧвлӧм салдатӧс да панас сёрни: «Но мый, пиӧ, чайта, роч велалӧмъяс колӧ улӧ лэдзны. Тэ - коми морт, а сідзкӧ чужан муыд тэнад поз. Рассеялы пай сетін, пасибӧ! Весиг басурманъяскӧд тышкасин... Ставыс эськӧ бур, но ӧні ас мулы пай, вӧсьӧйӧ, пукты. Медводз олыштан ай-мам поз-керкаын, а мӧд во выль керка тэныд отсалам кыпӧдны, гӧтрасян, ректасъяс сӧвмӧдам... Ставыс артмас, сямыд кӧ эм да кӧсйӧмыд. Ачыд аддзан, ми мамыдкӧд пӧрысьмим, нёль чой-вокыдлӧн эськӧ асланыс олӧм, а куим чойыд вӧсньыд сі турун кодьӧсь на, колӧ найӧсдӧс вердны-удны, тутыны. Олӧмыс абу кокньыд. Менам, асы, мӧд во нин кокъясӧ висьӧны, ылӧ-вылӧ ог вермы ветлыны, а угӧддьӧ колӧ быть вӧдитны. Бур, мый Прӧк дядьыд отсалӧ, а сідз некодлы. Ӧпӧнь да Микаль вокъясыдлӧн асланыс угӧддьӧяс... Вай жӧ тырмас гуляйтны, кыйсян кад воис. Прӧк дядьыд мекӧд нин сёрнитіс. А мӧдлумӧнысь катан сыкӧд ас угоддяӧ сиасьны да чери кыйны, а ме ог нин вермы. Лӧсьӧдчы, кӧлуй на колӧ дасьтыны да заралльӧ. Ӧд лым усьтӧдз ковмас сэні овны тіян. Но, Прӧк дядьыд петкӧдлас и сяммӧдас, эн пов».
	Ӧбӧсь кывзіс чӧв да бӧрти шуис: «Айӧ, а эн думайт, мый ме вунӧді вӧр-васӧ, ме зэв кӧсъя кыйсьыны. Ме на справнӧй морт, эг на вунӧд и чери кыйны, и пӧтка лэч сиавны...».
	«Но бур, бур, дугӧдчы, - нюмыштіс айыс. – Мӧдім кумӧ ветлам, кыйсян лӧвля петкӧдла». 
	Нӧшта лун мысти асывводзын дядя-пиа йӧткысисны берег дорысь да ӧдӧбсисны пыжӧн катчӧс.
	Куим лун-вой катісны войтыр, кытчӧдз эз воштӧдчыны ас кыйсян керкаӧдз. Тайӧ местаыс стӧч Улыс Пузла ю вом веськӧдын вӧлі. Шуны кӧ веськыда, Мозын ю йывлӧн тӧдчана ин.
	Неыджыд судтаа лякмӧс оланін юсянь югъяліс лунвывса банӧн чой йылын. Ӧбӧсь ыджыдапырысь лолыштіс да шуис: «Зо, ӧд воим жӧ! А кӧні нӧ важ керкаыс?»
	Прӧк кашкігтырйи чеччис пыжысь берегӧ да киясӧн ӧлыштӧмӧн индіс: «А-а! Вот эстчӧ видзӧдлы! Аддзан, кӧні ыджыд коз пӧрӧма? Со сэні коркӧ сулалі, ӧні важӧн нин абу. Гымньӧв вит во сайын лыйис да пуыс краськысьӧма вӧлӧмкӧ керка вылӧ, а кор арын воим айыдкӧд татчӧ, зэрваыс сісьтӧма нин вӧлі штэнъяссӧ. Сэсся быть ковмис выльӧс кыпӧдны. Важ керкасӧ, асы, на тэ пӧмнитан, кӧть эськӧ и томӧн сэки вӧлін».
	«Да, да, дядьӧ! – вочавидзис Ӧбӧсь. – Ме на скамля вӧчлі керка водзын.
	Сэсся мужичӧйяс ректысисны, заптісны пес, пусисны да ужнайтӧм бӧрын вӧлисти кутіс виччысьӧмпырысь висьтасьны: «Кывзы, Ӧбӧсьӧ, тэ, дерт, ветлӧм-мунӧм морт и ме кӧсъя, медым тэ гӧгӧрвоин менӧ авъя нога, мӧднога кӧ шуны – эн дивуйтчы, а прӧста менӧ кывзы, мый тэныд висьтала. 
	Во куим сайын, ме айыдкӧд ӧтлаын кыйим бурауна пӧтка да чери. И веритак кӧть он, а мӧдіг водзын войсӧ керкаӧ пыраліс кутшӧмкӧ вӧрса дух али ёма – ми нинӧм эг гӧгӧрвоӧ. Мыгӧрыс морт кодь, но югыдсьыс югыд, весиг синтӧ ёрӧ. Дерт, кор аддзим – повзим ёна. Эськӧ на и юасьлім «Коді да мый», но «гӧсьт» сӧмын чушнитіс и вошис. А керка пытшкын дыр на кыліс ладан дук. Сэсся, корн ин кывтім гортӧ, айыдлӧн кокъясыс висьмисны сідз, мый сувтны вӧлі оз вермы. Та бӧрын ме ӧтнам век татчӧ катлі, но вӧрса лов эз пекӧдчыв ньӧтчыд. Свят, свят! Господи, хранит миянӧс!»
	Прӧк пернапасасис да содтіс: «Но ладнӧ, аски асыв медводз кулӧмъясдӧ чӧвтлам, а сэсся лэч туйӧ кайлам. Енмӧ, Енмӧ! Бур, мый тшынӧді керка пытшкӧссӧ. Енмӧ, прӧстит миянӧс!»
	Арлыда морт бергӧдчис стенлань да регыд пондіс шкоргыны.
	Ӧбӧсь куйліс пӧлатьын да думыштчис: «Да-а, вот тэныд и на-а! Дивӧ да и сӧмын!»
	Чусыда сотчис лампада би, кытысянь стенъяс гӧгӧр йӧктіны быдпӧлӧс вуджӧръяс. Кажитчис, мый кодкӧ быттьӧ кыпӧдчӧ боксянь да кӧсйӧ мыйкӧ петкӧдлыны, либӧ висьтавны. Мӧвпъяс дзикӧдз юрын дзугсисны и Ӧбӧсь куньтырасигпыр ланьтіс. Пуксис чӧв-лӧнь. Арся вой паськӧдіс пашкыр бордъяссӧ да вочасӧн унмовсьӧдіс быд вӧрса олысьӧс.
	Вит-квайт лун-вой мысти поводдя вежсис. Чизыр тӧв да зэр дзугисны кыйсьысьяслысь кӧсйӧмъяс, кӧть эськӧ быдлунъя нокъяс вӧліны тырмӧмӧн. Ӧти вит пуда пу лагун тырис нин чериӧн, а вот пӧтка шедіс зэв омӧля.
И со, ӧтик зэра лунӧ дядя-пиа катісны ылысса кулӧм видлыны. Ваыс вӧлі тузьӧма и Прӧк кӧсйис босьтны лӧптассьӧм лӧвля, ӧд ю кузя кывтіс лют турун. Но, кор матыстчисны найӧ лӧвля дорӧ, лӧньтас важ ног «нюмъяліс» дзирдалысь ва веркӧсӧн.
«Фу-у! Слава Богу! – лолыштіс Прӧк да дӧвӧля шыӧдчис Ӧбӧсьлы. – Ну вот, тані ставыс бур, весиг вабергач абу артмӧма. Да и сьӧмга на дзугсьӧма! Бур, зэв бур!» И збыльысь, квайт килоа сьӧмга песласис гартчӧм кулӧмын, а орччӧн нӧшта на – ыджыд ком.
Ӧбӧсь перйис чери да ӧскыштіс видзӧдласӧн гӧгӧрин – а водзын, кутшӧмкӧ дас воськов ыллаын, тыдовтчис югзьӧм, а сэсся яръюгыда петкӧдчис морт модаа мыгӧр. Шӧйӧвошӧм мужичӧй вомсӧ паськӧдӧмӧн вӧрзьытӧг видзӧдіс паныд и немтор эз гӧгӧрво.
«Ӧй! Кодӧс видзӧдан, йӧткысь берегысь! – шыӧдчис Прӧк пыж бӧжсянь. – Кылан-ӧ?»
Ӧбӧсь ньӧжмыда кыпӧдіс кисӧ да индіс аддзӧмтор вылӧ. Буракӧ, Прӧк дядь здук мысти бараысь нюмыштіс да малыштіс аснога: «А Ӧбӧсьӧ, мый-а, вержидчис мыйкӧ? Гашкӧ, зверӧс казялін?»
Сы кості таӧдз югъялысь мыгӧр вочасӧн чусмис, но кӧть и гудыра, тыдаліс на. Сэсся ичӧтик изъя алькӧс нӧрыс, кӧні выльӧн на петкӧдчыліс тӧдтӧмтор, кушмис, а Ӧбӧсьлӧн сэки сӧмын и воссис лолалӧм.
«Прӧк дядьӧ, эстӧн югзьӧм пекӧдчыліс, морт модаа югзьӧм, збыль ме аддзылі, - повзьӧм мужичӧй кутіс тэрыба висьтасьны чуньнас нӧрыслань индӧмӧн. – Да, да! Первӧй мыгӧрыс югзис, а чужӧмыс эз тӧдчы, зэв югыд вӧліс да, но кажитчис вӧлі мужичӧй. Сэсся кусіс югзьӧмыс да вошис. Дивӧ да и сӧмын! Сё лебедьӧ!»
«Мыйнӧ ме эг аддзыв? – Прӧк шыгыртліс пельпомсӧ. – Зо, бур морт, эттӧс кажитчис тэныд. Ог тӧд, ог тӧд! Вай-жӧ мӧдім керкаӧ, миян на уна удж выйим».
Ӧдӧб визув тювкйӧмӧн нуис пыж увлань. А со и Увгана кось! Тані сійӧ медся ырзяна да гора шыа. Зібсӧ топыда кутӧмӧн Ӧбӧсь сувтса сюся веськӧдліс пыжӧн ӧтар-мӧдарсянь йӧткасьӧмӧн. Гӧгӧр бузгысь ва еджыд быгъя пуркйӧгӧн тӧдчӧдіс веркӧсса изъясдӧ, кытысянь паськаліны ю кузя ӧткодь ыджда валъяс. Пыж бӧжын пукалысь дядьыс сӧмын корсюрӧ такӧдіс «Шуйгасяньыд!», «Кык из костіыс!», «Видзӧд быргансӧ!»... да векджык зэвтчӧмӧн бӧжаліс пелысӧн.
«У-уф! Но, бур! – лолыштіс Прӧк,кор вуджисны кузь кось. – Шойччышты, шойччышты, Ӧбӧсьӧ!» Мӧд дӧвкнитіс юрнас да пуксис пуклӧс вылӧ водзӧ видзӧдӧмӧн, а юрын гугнасины думъяс: «Мыйысь Прӧк дядьыс эз аддзы югзьӧм мыгӧрсӧ, кӧть и матын вӧлі аддзанторйыс, а ачым ме сійӧс стӧча синйи? Да и мый татшӧмыс вӧлі!...»
Небыдик тӧвру гильӧдіс чужӧмбан, матысса шуйга берег пӧлӧн сикӧтш ногӧн тшӧкыда копырасины гӧрд сыръяса пелысь пуяс, чукыль сайысь мыччысис джуджыд вижов лыа чой и вӧлисти нюж визьӧн воссис лӧзов рӧма лӧнь вомын.
«Прӧк дядьӧ, со татчӧ вай тшуклам, - Ӧбӧсь выныштчӧмӧн бергӧдіс зіб помысь пыж нырсӧ матысса ласта йывлань. – Татчӧ, татчӧ!» «Мый-а аддзин?» – нюмыштіс арлыда морт да сыныштіс индӧм берег инӧ.
Ӧбӧсь чеччис пыжысь да кыскыштіс сійӧс косінӧ. Некымын воськов ыллаын куйліс кузьмӧс, мылька мышка, ыджыд из. Гӧрдовлӧз рӧма еджгов чутъяс сорӧн веркӧс вӧліс шыльыд да мольыд. Том мужичӧй гӧгӧртіс изсӧ кимодзӧн клапкӧмӧн да дивуйтчӧмӧн: «Прӧк дядьӧ! Талун либӧ юр вежӧрӧ вӧрзьӧма, мӧд дивӧ нин син водзын! Вит лун сайын на тайӧ ёкмыльыс эз вӧв тані, сідз ӧд? А ӧні со му горулысь али кытысь мыччысьӧма?»
«Да, инӧ, тэ прав! Тайӧ изйыс эз тыдав! – сӧгласитчис Прӧк да гыжйыштіс гӧгрӧсіник тошсӧ. – Сё лебедьӧ! Мый тайӧ, кутшӧм дивӧ? Ог гӧгӧрво нинӧмсӧ! Сё лебедьӧ!»
Прӧк чӧвтіс пернапас да содтіс: «А ӧд коркӧ на айӧ висьтасьліс, мый кӧнкӧ тані «ловъя» из куйлӧ. Ог тӧд, гашкӧ, тайӧ изйыс и эм? Господьӧ, прӧстит!» 
Чуймӧм Ӧбӧсь нӧштаысь некымынысь инмӧдчыліс киясӧн изйӧ: «Абу пӧсь, ни абу кӧдзыд».
«Но, вай жӧ, мӧдам керкаӧ, ме мудзи да и гачӧ кӧтасис», - ӧлыштіс киӧн Прӧк да шлопкис пыжлань. А Ӧбӧсь, мӧдарӧ, ышловзис да гораа шуис: «Не зра талун ме лов аддзылі, думайта, медым стӧча тайӧ «ловъя» изсӧ паныдавны татысь. Э-эх! Тайӧ бур пас! Ен отсӧгӧн везитіс татшӧм дивӧтор аддзыны!»
Регыд войтыр воштӧдчисны ас оланінӧдз, и Ӧбӧсь пыр кутчысис шедӧм чери весйыны. Прӧк ломтіс керкаысь пач, вежис вазьӧм паськӧмсӧ, а сэсся пестіс бипур. Сы кості Ӧбӧсь пӧшти эштӧдіс уджсӧ, но дӧзмӧмпырысь век на корсюрӧ ӧласис геб-номысь лагунӧ чери тэчигӧн. Кыськӧ на сэтчӧ и куим катша воисны. Мудер кузь бӧжа гусясьысьяс удитісны весиг тыра тасьтіысь кравскыны джын мыдта гӧгӧр пӧк да нек, кор ва дорын морт пожйыштіс чери каран пӧв. 
«А сё лебедьӧ! Э-найӧ, э-найӧ, гусь голянъяс мый вӧчӧны? – горӧдіс Ӧбӧсь, кор казяліс гусясьӧм. – Чӧ, нолы, кыш, кыш!»
А катшаяслы, майбыр, весьшӧрӧ кодь – нӧшта на и нерисны мортӧс гора гитшкӧмӧн-тшарксьӧмӧн.
Прӧк чойсянь аддзӧма татшӧм серпас да кутӧма серавны: «Ӧй! Чери карысь! Чолятӧ тай катшаяс ужнайтісны, а ми нӧ тэкӧд мый сёйны пондам? Тадзи тшыглы кулам регыд!»...
«А думыштны эг куж, мый кык воськов ыллаысь лысьтасны гусясьны, ачым орччӧн вӧлі. Но нинӧм, нинӧм, джын тасьті тыр на колис сёянтор», - нюмъяліс воча Ӧбӧсь.
Дерт, та пондась, ужнайтӧм и сідз пӧттӧдз артмис. Кыйсьысьяс зілисны кыдз вермисны: лун кадӧ лэч туй видлалісны да сьӧла-дӧзмӧр прӧмышляйтіны, а лӧнь войясын – ю вылын айдласӧн чери кыбины да старайтчины сӧмын сьӧмга да гырысь ком. А нӧшта вежон мысти катлісны «ловъя» из видзӧдлыны. Буракӧ, кор локтісны тӧдса местаӧ – из вӧлі вӧйӧма му пытшкӧ, сӧмын «мышкыс» тыдалі. «Да, ӧд пӧшти аршин судта му веркӧссянь тыдалі, - клапнитіс киясӧн шензьӧм Прӧк. – А сё лебедьӧ! Вот тайӧ из! И,збыльысь, ловъя! Кодлы висьтавны – оз веритны! Нэмӧс нин олі да татшӧм тор эг аддзыв! Господьӧ, Енмӧ!»
А Ӧбӧсь лэвччис пидзӧс вылӧ да бараысь кутіс видлыны кимӧдзӧн из веркӧс. «Меным кажитчӧ, мый изйыс пӧсь кодь, - шыӧдчис сійӧ Прӧк дорӧ. – Видлы, видлы, Прӧк дядьӧ! А гашкӧ кутыштан да и отсалас, вын сетас?»
«Зо, Ӧбӧсьӧ, вай мӧдам! Тайӧ местаыс меным зэв оз кажитчы, вермас лоны туналӧмӧн. Мӧдім, мӧдім! Сэсся татчӧ ме ог лок, пӧжалуй, - Прӧк тапкис Ӧбӧсьлы пельпомас. – Мӧдім, бур пи. Гашкӧ и дяволыс кыпӧдлӧ да бӧр вӧйтӧ муӧ. Коді тӧдас...»
Тайӧ лунсянь дядя-пиа сэсся эз катлыны, а векджык вӧрын ветліны.
Бӧрыннас пуксис кӧдзыд кад. Асъя пужъялӧмъяс кельдӧдісны турун-кор да вежисны му эж. Тӧдчис, кыдзи кушмисны коръя пуяс да кустъяс, пемдіс ва веркӧс, зато югзис лӧзов енэж пыдӧс. Лэбины лунвывса кайяс, чӧж-дзодзӧг и ӧні векджык корсюрӧ кыліс сӧмын юсьлӧн «клуксьӧм». Дугдіс вӧр керка дорӧ волыны гӧсти пармаса «кӧзяин» - татчӧсса олысь ош, а сійӧс вежисны мукӧд суседъяс – кӧч, руч, сьӧдбӧж.
[bookmark: _GoBack]Ӧти рытӧ Прӧк шупӧдіс бакилӧяссӧ да лабутнӧя кутіс мавтны пым варӧн. «Но мый-а, Ӧбӧсьӧ, пукалан да видзӧдан? – нюмыда юаліс Ӧбӧсьлысь, а сэсся такӧдіс сылы. – Воис пӧра лӧсьӧдчыны гортӧ мунны. Лым паллялӧ, а вежон мысти Покров Лун локсьӧ. Куим-нёль лун-вой мысти кынтас и лымъялас. Оз позь сэсся виччыны. Аски шыркнявны пекляясдӧ да пезьгӧдавны колӧ налькъясдӧ. Помассис кыйсьӧм. Асывсӧ ӧтнад кайлан лэч туйӧ, а ме лишнӧй кӧлуй да ловляясдӧ местита кумӧ. Со тадзи! Жаль, нур бырис. Но бур, мый совным тырмис кыйдӧс солыштны, а нуртӧг на овны позяс».
«Сідзкӧ кывтам бара... Кывтны абу катны, кияс оз гаддяв, - серӧктіс Ӧбӧсь да виччысьтӧг нэсйис. – Вот, вот, кывтны пӧра!»
 Выль лун сывъясис вӧрса олысьяскӧд паськыд югыдӧн да рытӧдз отсаліс найӧслы помавны колана тӧждъяс. Виччысян кадыс медся дыр кыссьӧ, сыысь на, кор нин войтыр шойччыны лӧсьӧдчины гӧна ку вольӧс вылын, Ӧбӧсь некыдзи эз вермы ӧтпыръяӧн унмовсьны да коймӧдысь нин паніс сёрни: «А со нӧшта на... Ме век дивуйтча. Дивӧ дивӧӧн, а ӧні кӧсъя мӧд тор висьтавны. Кор ме служиті кавказса баталияясын, векджык роч салдат эз петлы этшысь, кыдз ата турокъяс, а мӧдарӧ ми отсасим сэтчӧс гӧравывса олысьяслы. Эськӧ и зэв лӧга найӧ миянӧс примитіны, но роч салдат лёксӧ эз вӧчлы. А турок – сійӧ бырзык и абу Енма морт! Но ме сідз эг и сяммы гӧгӧрвоны кавказса йӧзсӧ. И век думайта, мый налы оз тырмы, мый юкӧны и мыйысь вӧюйтӧны. Бур, мый гортӧ вои жӧ да ас ки-кокӧн и вӧлисти спӧкӧя лолышті, ӧд чужан муыс ӧтик, кӧть эськӧ кутшӧм паськыд Рассея-Матушкаыс!
Ӧбӧсь казяліс, мый Прӧк дядьыс узьӧ нин да дугдіс сёрнитны. Сэсся чеччис, плавкнитіс камзолсӧ пельпом вылӧ да петіс ывлаӧ. Здукъяс мысти кутшӧмкӧ ылысса вӧрса юргӧм да свежӧй лыс дука сынӧд ланьтӧдісны сійӧс.
«Да-а, медбӧр вой коли узьны, а унмӧ оз лок», - думыштіс мужичӧй да чатӧртіс юрсӧ вывлань. Кодзла енэжыс воча куньрасис коми мортлы да быттьӧ зэв нин кӧсйис аснога видзаасьны сыкӧд...
